Ернесто Че Гевара
Поизправя се някакъв спомен попътен…

Превод от испански: Никола Инджов, 1998

chitanka.info

Поизправя се някакъв спомен попътен,

уморен да ме следва безимен и смътен

и да бъде забравян в крайпътни дървета.

Тъй далече отивам, че брънка по брънка

моят спомен се къса и умира в несрета.

Аз съм същият скитник по други полета —

спепелен съм отвътре и усмихнат отвънка.

Този поглед железен, зареян високо,

от омайния плащ бикоборски помамен,

отклони към покруса стремежа ми пламен

и превърна ме в нова отправна посока.

Не поисках да видя как с моята орис

разпорежда се розов един бикоборец

и подлъгва ме с груба десница жестока.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.